
AVIZ
asupra propunerii legislative privind modificarea anexei la Ordonanţa de urgenţă a Guvernului nr. 51/2006 pentru aprobarea Programului naţional privind sprijinirea construirii de locuinţe proprietate personală
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea anexei la Ordonanţa de urgenţă a Guvernului nr. 51/2006 pentru aprobarea Programului naţional privind sprijinirea construirii de locuinţe proprietate personală, trimisă cu adresa nr. Pl.x- 481 din 18 iunie 2007 şi înregistrată sub nr. 31/751 din 18.06.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins propunerea legislativă în şedinţa din 13 iunie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  02.07.2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 414/28.03.2007 precum şi Punctul de vedere al Guvernului cu nr. 940 din 26.04.2007 prin care nu susţine adoptarea iniţiativei legislative.
  

În urma dezbaterilor, membrii Comisiei, au constatat că iniţiatorii nu au avut în vedere noile reglementări care au fost deja introduse prin Ordonanţa de urgenţă a Guvernului nr. 7/2007 şi menţin recentralizarea activităţilor de fundamentare şi de acordare a subvenţiilor. În speţă, prevederile art. 2 şi art. 5 din Anexa la Ordonanţa de urgenţă a Guvernului nr. 51/2006 au fost deja modificate prin actul normativ menţionat anterior, iniţiativa legislativă rămânând fără obiect.
Faţă de cele constatate, membrii Comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.
                              PREŞEDINTE,                  SECRETAR,
                             Sergiu  Andon                      George Băeşu
Consilier
Dr. George Cucu

